
Comisia pentru buget, finanţe şi bănci

Bucureşti,    16.10.2001

Nr. 22/377

Biroul Permanent

al

Camerei  Deputaţilor 

Vă înaintăm, alăturat, raportul asupra propunerii legislative privind despăgubirea persoanelor fizice care au subscris unităţi de fond la Fondul Naţional de Investiţii, cu care comisia noastră a fost sesizată în fond cu adresa Biroului Permanent nr. 78 din 23 aprilie 2001.

La întocmirea raportului, comisia a avut în vedere punctul de vedere al Guvernului în conformitate cu art. 110 alin. (1) din Constituţie, precum şi avizele primite de la Comisia juridică, de disciplină şi imunităţi, Comisia pentru drepturile omului, culte şi problemele minorităţilor naţionale şi Consiliul Legislativ.

În raport cu obiectul şi conţinutul său, proiectul de Lege face parte din categoria legilor ordinare. 

PREŞEDINTE,

Prof. dr. Florin Georgescu

Comisia pentru buget, finanţe şi bănci

Bucureşti,      16.10.2001

Nr. 377

RAPORT

asupra propunerii legislative privind despăgubirea persoanelor fizice care au subscris unităţi de fond la Fondul Naţional de Investiţii

In urma examinării propunerii legislative privind despăgubirea persoanelor fizice care au subscris unităţi de fond la Fondul Naţional de Investiţii, în şedinţa din 16 octombrie 2001, comisia a hotărât că aceasta nu poate fi acceptat şi propune Plenului respingerea întrucât o eventuală responsabilitate a statului pentru prejudicii cauzate din culpa agenţilor săi, trebuie mai întâi stabilită printr-o hotărâre judecătorească definitivă, care să fixeze şi obligaţia de despăgubire.

Potrivit prevederilor Legii nr. 81/1999 a datoriei publice, emisiunea titlurilor de stat ar însemna preluarea la datoria publică internă a sumelor de bani revendicate de persoanele care au investit în Fondul Naţional de Investiţii (sume care încă nu au fost determinate), măsură care ar conduce la împovărarea bugetului de stat.

În această situaţie, devin incidente dispoziţiile art. 10 alin. (2) din Legea nr. 72/1996 privind finanţele publice, în conformitate cu care iniţiatorilor le revine obligaţia să prevadă în proiect şi mijloacele necesare acoperii golului de venituri generat bugetului de stat.

Totodată, menţionăm că unele măsuri tranzitorii pentru recuperarea sumelor investite la acest fond au fost stabilite prin dispoziţiile Legii nr. 333/2001, privind unele măsuri pentru diminuarea consecinţelor încetării răscumpărării de unităţi de fond de către Fondul Naţional de Investiţii, publicată în Monitorul Oficial al României Partea I-a, nr. 360 din 4 iulie 2001.

Faţă de cele prevăzute mai sus şi având în vedere punctul de vedere al Guvernului, propunem respingerea acestei iniţiative legislative.

PREŞEDINTE,

Prof. dr. Florin Georgescu
SECRETAR,

Dr. ec. Daniel Ionescu

            Experţi parlamentari:
